

กฎกระทรวง

ฉบับที่ ๓๔๑ (พ.ศ. ๒๕๖๑)

ออกตามความในประมวลรัษฎากร

ว่าด้วยการยกเว้นรัษฎากร

อาศัยอำนาจตามความในมาตรา ๔ แห่งประมวลรัษฎากร ซึ่งแก้ไขเพิ่มเติมโดยพระราชบัญญัติ
แก้ไขเพิ่มเติมประมวลรัษฎากร (ฉบับที่ ๒๐) พ.ศ. ๒๕๑๓ และมาตรา ๔๒ (๑๗) แห่งประมวลรัษฎากร
ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ ๑๐) พ.ศ. ๒๔๙๖
รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ข้อ ๑ กำหนดให้เงินได้เท่าที่ได้จ่ายเป็นค่าซื้อสินค้าหรือค่าบริการดังต่อไปนี้ สำหรับการซื้อสินค้า
หรือรับบริการในราชอาณาจักร ตั้งแต่วันที่ ๑๕ ธันวาคม พ.ศ. ๒๕๖๑ ถึงวันที่ ๑๖ มกราคม
พ.ศ. ๒๕๖๒ ตามจำนวนที่จ่ายจริงแต่ไม่เกินหนึ่งหมื่นห้าพันบาท เป็นเงินได้พึงประเมินที่ได้รับยกเว้น
ไม่ต้องรวมคำนวณเพื่อเสียภาษีเงินได้บุคคลธรรมดา

(๑) ค่าซื้อยางรถยนต์ ยางรถจักรยานยนต์ หรือยางรถจักรยาน ที่ได้จ่ายให้แก่ผู้ประกอบการ
จดทะเบียนภาษีมูลค่าเพิ่ม โดยยางดังกล่าวต้องผลิตโดยผู้ผลิตที่ซื้อวัตถุดิบจากการยางแห่งประเทศไทย

(๒) ค่าซื้อหนังสือแต่ไม่รวมถึงหนังสือพิมพ์และนิตยสาร ที่ได้จ่ายให้แก่ผู้ขายที่เป็นบริษัท

หรือห้างหุ้นส่วนนิติบุคคล

(๓) ค่าบริการหนังสือที่อยู่ในรูปของข้อมูลอิเล็กทรอนิกส์ผ่านระบบอินเทอร์เน็ตแต่ไม่รวมถึง
หนังสือพิมพ์และนิตยสาร ที่ได้จ่ายให้แก่ผู้ให้บริการที่เป็นบริษัทหรือห้างหุ้นส่วนนิติบุคคล

(๔) ค่าซื้อสินค้าหนึ่งตำบลหนึ่งผลิตภัณฑ์ ซึ่งเป็นสินค้าที่ได้ลงทะเบียนกับกรมการพัฒนาชุมชนแล้ว
ทั้งนี้ ตามหลักเกณฑ์ วิธีการ และเงื่อนไขที่อธิบดีประกาศกำหนด

ข้อ ๒ การจ่ายค่าซื้อสินค้าหรือค่าบริการตามข้อ ๑ หากมิได้จ่ายในปีภาษีเดียวกัน ให้ได้รับ
ยกเว้นภาษีตามจำนวนที่จ่ายจริงในแต่ละปีภาษี แต่เมื่อรวมกันแล้วต้องไม่เกินหนึ่งหมื่นห้าพันบาท

ให้ไว้ ณ วันที่ ๑๘ ธันวาคม พ.ศ. ๒๕๖๑

อภิศักดิ์ ตันติวรวงศ์

รัฐมนตรีว่าการกระทรวงการคลัง

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

หมายเหตุ :- เหตุผลในการประกาศใช้กฎกระทรวงฉบับนี้ คือ เนื่องจากรัฐบาลมีนโยบายส่งเสริมให้มี
การบริโภคภายในประเทศเพิ่มมากขึ้น สมควรยกเว้นภาษีเงินได้สำหรับเงินได้เท่าที่ได้จ่ายเป็นค่าซื้อสินค้าหรือ
ค่าบริการ ตามจำนวนที่จ่ายจริงแต่ไม่เกินหนึ่งหมื่นห้าพันบาทเป็นเงินได้พึงประเมินที่ได้รับยกเว้นไม่ต้องนำมา

รวมคำนวณเพื่อเสียภาษีเงินได้บุคคลธรรมดา จึงจำเป็นต้องออกกฎกระทรวงนี้

(เล่ม ๑๓๕ ตอนที่ ๑๐๗ ก ราชกิจจานุเบกษา ๑๙ ธันวาคม ๒๕๖๑)